en en en en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en en en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en en en en es ml en en de da en da cs en en cs da en en en cs cs da da en en cs cs en en en de da da en da cs cs en en cs cs da da cs en en cs en cs da en en en cs cs da en en en en en en da en en en en en en en
Veendumoru thanal maram - 3
വര്‍ഷങ്ങള്‍ എത്ര പെട്ടന്നാണ് കടന്നു പോകുന്നത്. അവര്‍ക്ക് ആരെയും കാത്തു നില്‍ക്കേണ്ട ആവശ്യം ഇല്ലല്ലോ. ഒരു പ്രവാസിയുടെ വര്‍ഷങ്ങള്‍ കുറെ കൂടെ വേഗത്തില്‍ ആണെന്ന് തോന്നും. ഒന്നോ, രേണ്ടോ വര്‍ഷത്തില്‍ ഒരിക്കല്‍ ഒരു അവധിക്കാലം. രേണ്ട് അവധിക്കാലം കഴിയുമ്പോള്‍ നീണ്ട നാല് വര്‍ഷങ്ങള്‍ അവനില്‍ നിന്നും അകന്നു പോകും. ഒരു തരത്തില്‍ പറഞ്ഞാല്‍ ജയിലില്‍ നിന്നും ഇടയ്ക്കു പരോള്‍ കിട്ടുന്നത് പോലെ ഒരു അവധിക്കാലം.
പരിചയപ്പെടുന്ന സമയത്ത് രാജേട്ടന്റെ മകള്‍ ഒരു പ്ലസ്‌ ടു വിദ്ധ്യാര്തിനി ആയിരുന്നു. പിന്നെ എം.സി.എ ഇടയ്ക്കു ഒരു ദിവസം രാജേട്ടന്‍ വിളിച്ചിരുന്നു.
ഡാ, മോള്‍ക്ക്‌ ജോലി ശെരിയായി, ചെന്നയില്‍.
ക്യാമ്പസ്‌ ഇന്റര്‍വ്യൂ ഉണ്ടായിരുന്നു അവളെ സെലക്ട്‌ ചെയ്തു. കോഴ്സ് കഴിയാന്‍ ആറു മാസങ്ങള്‍ കൂടെ ഉണ്ട് അത് കഴിഞ്ഞാല്‍ അവിടെ ജോയിന്‍ ചെയ്യണം.
കൊള്ളാമല്ലോ. വിളിക്കുമ്പോള്‍ മോളോട് എന്‍റെ അഭിനന്ദനങള്‍ പറഞ്ഞേക്കണേ.
ഓ.കെ. ഞാന്‍ പിന്നെ വന്നിട്ട് സംസാരിക്കാം വേറെ ഒരു കാര്യം കൂടെ ഉണ്ട്. നീ വൈകുന്നേരം ഫ്രീ ആവില്ലേ.
ഉവ്വ്, ഞാന്‍ എവിടെ പോകാന്‍ ഇവിടെ തന്നെ കാണും.
രാജേട്ടന്‍ ഫോണ്‍ വച്ചു പോയതും ഓര്‍ത്തത്‌ വേറെ ഒരു കാര്യമാണ്. ഒരു ജോലി എന്നത് എല്ലാവരുടെയും സ്വപ്നമാണ്. കുറച്ചു കാലങ്ങള്‍ക്ക് മുന്‍പ് വരെ ഒരു ബിരുദ വിധ്യര്തിയുടെ ഉറക്കം കെടുത്തുന്ന കാര്യമാണ് ഇത് കഴിഞ്ഞാല്‍ എപ്പോള്‍ ജോലി കിട്ടും. എത്ര പീ. എസ്‌. സി. ടെസ്റ്റ്‌ എഴുതേണ്ടിവരും, എത്ര കോഴ കൊടുക്കേണ്ടി വരും, ആരുടെയൊക്കെ കാലു പിടിക്കേണ്ടി വരും ഇങ്ങിനെയൊക്കെ ഉള്ള ഒരു വേവലാതി. ഇന്നതൊക്കെ പോയിരിക്കുന്നു മിടുക്കന്‍ ആണെങ്കില്‍ അവന്‍റെ വീട്ടില്‍ വന്നു കൊണ്ട് പോകും. പി.എസ്‌. സി, ടെസ്റ്റ്‌ എഴുതുന്നവര്‍ തന്നെ കുറവാണ് എന്ന് തോന്നുന്നു. അല്ലെങ്കില്‍ തന്നെ ഗവണ്മെന്റ് ജോലി കിട്ടി മാസം കിട്ടുന്ന ആയിരങ്ങള്‍ എണ്ണാന്‍ ഇന്നത്തെ യുവതത്തിനു താല്പര്യമില്ല. മാസം ലക്ഷങ്ങള്‍ ഉണ്ടാക്കി അടിച്ചു പൊളി ജീവിതം അതാണ്‌ അവരുടെ താല്പര്യം. ഒരു കുതിര പന്തയം പോലെ ആണ് ഇന്നത്തെ തലമുറ. ഓടാന്‍ കഴിവുള്ളവര്‍ ഓടി കൊണ്ടേ ഇരിക്കും, സമ്മാനങ്ങള്‍ വാരി കൂട്ടും. ഇടക്കൊന്നു പരിക്ക് പറ്റിയാല്‍ അവര്‍ പുറത്താവും. ലക്ഷങ്ങള്‍ കൊടുത്ത് കൊണ്ട് പോകുന്ന കമ്പനികള്‍ പലതും അതാണ്‌ ചെയ്യുന്നത്. കഴിവിന്റെ പരമാവധി അവരെ, അവരുടെ യൌവ്വനത്തെ പിഴിഞ്ഞെടുക്കണം വെറും ചണ്ടി ആയി കഴിഞ്ഞാല്‍ പുറത്തേക്കു എറിഞ്ഞിട്ടു. പുതിയ കുതിരകളെ തേടി അവര്‍ നടക്കും.
പറഞ്ഞത് പോലെ വൈകുന്നേരം തന്നെ രാജേട്ടന്‍ വന്നു. വൈകുന്നേരങ്ങളില്‍ സുഖമാണ് രേണ്ട് ഷിഫ്റ്റ്‌ ആയതു കൊണ്ട് മറ്റുള്ളവര്‍ പോയി കഴിഞ്ഞാല്‍ ഒറ്റക്കാണ്. അപ്പോള്‍ ഇങ്ങിനെ ആരെങ്കിലും വന്നാല്‍ സ്വസ്ഥമായിട്ട് ഇരുന്നു സംസാരിക്കാന്‍ പറ്റും. രാജേട്ടന്‍ വന്നു സോഫയില്‍ ഇരുന്നു കഴിഞ്ഞു.
രേണ്ട് ഗ്ലാസില്‍ കട്ടന്‍ ചായ എടുത്തു വന്നു രാജേട്ടന്റെ മുന്നിലിരുന്നു. രാജേട്ടന്റെ മുഖത്ത് ഒരു വിഷാദ ഭാവം.
എന്താ രാജേട്ടാ? മോള്‍ക്ക്‌ ജോലി കിട്ടി നല്ലൊരു തുക ശമ്പളം, ഇനി വിശ്രമത്തിന് സമയമായി ഇങ്ങിനെ ഒരുപാട് സന്തോഷങ്ങള്‍ ഉണ്ടല്ലോ എന്നിട്ടും മുഖത്ത് എന്താ ഒരു വാട്ടം.
കുറച്ചു ദിവസമായിട്ടു ഞാന്‍ വേറെ ഒരു വിഷമ സ്ഥിതിയില്‍ ആണ്.
അതല്ല, മോള്‍ക്ക്‌ ഒരു വിവാഹ ആലോചന.
എനിക്ക് ചിരിയാണ് വന്നത്. എന്‍റെ രാജേട്ടാ ഒരു പെണ്‍കുട്ടി പ്രായ പൂര്‍ത്തി ആയി കഴിഞ്ഞാല്‍ ഇതൊകെ സാധാരണ ഉണ്ടാവുന്നതല്ലേ. അത് എന്നെ കാളും പ്രായമുള്ള രാജേട്ടന് അറിയാവുന്നതല്ലേ. അപ്പോള്‍ ജോലി കിട്ടി എന്നറിഞ്ഞാല്‍ അത് കുറച്ചു കൂടെ സ്പീഡില്‍ വരും. അതിനു വിഷമിച്ചിട്ടു എന്തിനാ. നല്ലതാണേല്‍ നടത്തണം അല്ലെങ്കില്‍ ഒഴിവാക്കണം.
എടാ ഇത് അതൊന്നും അല്ല പ്രശ്നം.
ആലോചന എന്‍റെ മൂത്ത സഹോദരി ആണ് കൊണ്ട് വന്നിരിക്കുന്നത്. അതും മകന് വേണ്ടി.
രാജേട്ടന്‍ പറഞ്ഞുള്ള അറിവേ അവരെക്കുറിച്ച് എനിക്കുള്ളൂ. അറിഞ്ഞിടത്തോളം നല്ല സൌകര്യമുള്ള കുടുംബം ആണ് അവരുടേത്. പയ്യനും അത്യാവശ്യം വിദ്യാഭ്യാസവും പിന്നെ അച്ഛന്റെ  ബിസിനെസ്സും നോക്കി നടത്തുന്നുണ്ട്. പിന്നെ എന്താണ് പ്രശ്നം എന്നറിയില്ല. എന്നാലും ചോദിച്ചു.
അത് നല്ലതല്ലേ രാജേട്ടാ, എന്തായാലും അവളെ കെട്ടിച്ചു വിടണം. അതും അറിയാവുന്നവരുടെ കൂടെ ആണെങ്കില്‍ കുറെ പ്രശ്നങ്ങള്‍ ഒഴിവായി കിട്ടുമല്ലോ.
നിനക്കതിന്റെ ഗൌരവം അറിയില്ല. അതാണ്‌ നീ ഇങ്ങിനെ സംസാരിക്കുന്നതു.
ഒന്നും മനസിലാകാതെ രാജേട്ടന്റെ മുഖത്തേക്ക് നോക്കി ഇരുന്നു, രാജേട്ടന്‍ തുടര്ന്നു.
എടാ, അവന്‍ എന്‍റെ അനന്തിരവന്‍ ആണ് പക്ഷെ, അവന്‍റെ കയ്യില്‍ ഇല്ലാത്ത വേണ്ടാതീനം ഒന്നുമില്ല.
രാജേട്ട ഞാന്‍ ഒന്ന് പറയട്ടെ. ഇന്നത്തെ കാലത്ത് പുക വലിക്കതെയും, ഒരല്പം മധ്യപിക്കതെയും ഇരിക്കുന്ന പയ്യന്മാര് കുറവാണ്. ഇനി അഥവാ കണ്ടാല്‍ തന്നെ അവളുടെ വിദ്യാഭ്യാസ യോഗ്യതയ്ക്ക് അനുസരിച്ച് ഉള്ളത് ഒന്നാവണം എന്നില്ല. അല്ലെങ്കില്‍ ഫാമിലി ബാക്ക് ഗ്രൌണ്ട് രാജേട്ടന്‍ ഉദ്ദേശിക്കുന്ന രീതിയില്‍ ഉള്ളത് കിട്ടി എന്ന് വരില്ല.
നീ പറയുന്നത് ശെരിയാണ്. പുകവലിയോ, വല്ലപ്പോഴും ഒന്ന് മധ്യപിക്കുന്നതോ ഒന്നുമല്ല എന്‍റെ വിഷയം.
അവന്‍ മൊത്തത്തില്‍ പോക്കാണ്. ഞാന്‍ അറിഞ്ഞിടത്തോളം അവനേക്കാളും പ്രായത്തില്‍ മുതിര്‍ന്ന ഒന്ന് രേണ്ട് സ്ത്രീകളോട് അവനു വേണ്ടാത്ത ബന്ധങ്ങള്‍ ഉണ്ട്. നിനക്ക് അറിയാമല്ലോ. എനിക്ക് അവള്‍ മാത്രമല്ലേ ഉള്ളൂ ആണായും, പെണ്ണായും, ഇത്രയും കാലം കഷ്ടപ്പെട്ട് ഇതൊക്കെ ഞാന്‍ ഉണ്ടാക്കിയത് അവള്ക്ക് വേണ്ടി അല്ലെ. പക്ഷെ നാളെ അവള്ക്ക് കണ്ണീരു മാത്രം ആണ് ബാക്കി ആവുക എന്ന് പറഞ്ഞാല്‍ ഞങ്ങള്‍ക്ക് സഹിക്കാന്‍ പറ്റുമോ? സമാധാനമായിട്ട് മരിക്കാന്‍ പറ്റുമോ? അവള് ചോദിക്കില്ലേ സഹോദരിയോടു ഉള്ള സ്നേഹത്തിന്റെ പേരില്‍ എന്‍റെ ജീവിതം നിങ്ങള് നശിപ്പിച്ചു എന്ന്.
പിന്നെ ഒന്നും അങ്ങോട്ട്‌ ചോദിയ്ക്കാന്‍ തോന്നിയില്ല. ജീവിതം മൊത്തം ഒരു മകള്‍ക്ക് വേണ്ടി മാത്രം മാറ്റി വച്ച ഒരു അച്ഛന്റെ വിഷമം ഒരു പക്ഷെ അന്നെനിക്കൊരു മകള്‍ ഇല്ലാത്തത് കൊണ്ട് മനസിലായിട്ടുണ്ടാവില്ല. എന്നാലും വെറുതെ ആശ്വസിപ്പിക്കാന്‍ പറഞ്ഞു.
രാജേട്ടന്‍ വിഷമിക്കണ്ട. പിന്നെ ഇത് കുറച്ചു ശ്രദ്ധിച്ചു കൈകാര്യം ചെയ്യേണ്ട കാര്യമാണ്.
പണ്ടത്തെ പോലെ ചങ്ങല കണ്ണികളുടെ ബലമൊന്നും ഇന്നത്തെ കുടുമ്പ ബന്ധങ്ങള്‍ക്ക് ഇല്ല. എല്ലാറ്റിനും ഒരു ചെറിയ നൂലിന്റെ കനമേ ഉള്ളൂ. പണ്ട് കുടുമ്പ ബന്ധങ്ങള്‍ പെട്ടെന്ന് തകരില്ല. തകര്‍ന്നാല്‍ തന്നെ കൂട്ട് കുടുംബങ്ങള്‍ ആയതു കൊണ്ട് ഒരേ വീട്ടില്‍ ദിവസവും പരസ്പരം കാണുന്നത് കൊണ്ട് കുറേശ്ശെ ആയിട്ട് ദേഷ്യം മാറി പഴയ സ്നേഹം തിരിച്ചു വരും. ഇന്നത്തെ സ്ഥിതി അതല്ല. ഒരു നൂല് പോലെ ഒന്ന് വലിച്ചാല്‍ അറ്റ് പോകുന്ന ബന്ധങ്ങള്‍ പിന്നെ കാണാന്‍ സാദ്ധ്യതകള്‍ കുറവായത് കൊണ്ട് യോജിക്കാന്‍ തന്നെ പ്രയാസമാണ്.മുന്നിലിരിക്കുന്ന രാജേട്ടനെ ഇനി എന്ത് ചെയ്യും എന്ന് ചോദ്യ രൂപത്തില്‍ നോക്കി.
കുറച്ചു കാലം മുന്‍പ് തന്നെ ഈ ആവശ്യം സഹോദരി വച്ചതാണ്. പഠിപ്പൊക്കെ കഴിയട്ടെ ജോലി കിട്ടട്ടെ എന്നോകെ പറഞ്ഞു ഞാന്‍ നീട്ടിയതാണ്. ഇപ്പോള്‍ ജോലിയും ആയി ഇനി പറഞ്ഞു ഒഴിയാന്‍ കാരണങ്ങള്‍ ഒന്നുമില്ല.
മകന്റെ സ്വഭാവത്തെ കുറിച്ച് അവര്‍ക്ക് അറിയില്ലേ രാജേട്ടാ?
കുറച്ചൊക്കെ അവര്‍ക്കും അറിയാം. അവനു വരുന്ന ആലോചനകള്‍ പലതും മുടങ്ങി പോയിരുന്നു. ഇപ്പോള്‍ പറയുന്നത് നിന്റെ മോള്‍ ആകുമ്പോള്‍ അവനെ ശെരിയാക്കി എടുക്കും എന്നാണ്. അതിനു എന്ത് ഉറപ്പാണ് ഉള്ളത്. വിവാഹം കഴിഞ്ഞു കുറച്ചു ദിവസം അടങ്ങി ഒതുങ്ങി കഴിയുമായിരിക്കും, പിന്നെ വീണ്ടും പഴയ രീതിയില്‍ പോകില്ല എന്ന് എന്താണ് ഉറപ്പു.
ഊം, രാജേട്ടന്‍ വെറുതെ ടെന്‍ഷന്‍ അടിക്കണ്ട. പറ്റില്ല എങ്കില്‍ പറ്റില്ല എന്ന് തറപ്പിച്ചു പറയണം. സഹോദര, സഹോദരി സ്നേഹമോകെ നിങ്ങളുടെ കാലം കഴിഞ്ഞാല്‍ അങ്ങ് പോവും, പിന്നെ ജീവിക്കേണ്ടത് അവരാണ്. നല്ല പോലെ ആലോചിച്ചു ഒരു തീരുമാനം എടുക്കു.
അതേ, പറ്റില്ല എന്ന് തറപ്പിച്ചു പറയാന്‍ തന്നെ പോവുകയാണ്. അതിന്‍റെ പേരില്‍ അവരെന്നോട് പിണങ്ങും ആയിരിക്കും സാരമില്ല. എനിക്ക് എന്‍റെ മോളുടെ കണ്ണീരു കാണാന്‍ വയ്യാ. പിന്നെ ഇത്രയും കാലം ഞാന്‍ കഷ്ടപെട്ടതോകെ വെറുതെ ആയി പോകും.
എല്ലാം ശേരിയവും രാജേട്ടാ, വെറുതെ മനസ് വിഷമിക്കണ്ട.
ഊം, ഞാന്‍ പോട്ടെ, പിന്നെ ഞാന്‍ വിളിക്കാം. നിന്റെ ഡ്യൂട്ടി കഴിയരായില്ലേ?
ഇല്ല ഇനി പത്തു മിനിറ്റ് കൂടെ ഉണ്ടല്ലോ.
നീ ഫിഷ്‌ മാര്‍ക്കറ്റില്‍ പോകണം എന്ന് പറഞ്ഞിരുന്നല്ലോ? നാളെ പോകാമോ?
രാജേട്ടന്‍ തിരക്കാണ് എന്ന് മനസിലായി ഞാന്‍ വേറെ ഒരുത്തന്റെ വണ്ടിയില്‍ കൂടെ പോയി വാങ്ങി.
ഊം, എന്തേലും ആവശ്യം ഉണ്ടെങ്കില്‍ വിളിക്കാന്‍ മടിക്കണ്ട. ഞാന്‍ പോട്ടെ.
ശെരി രാജേട്ടാ. വെറുതെ ടെന്‍ഷന്‍ അടിച്ചു കിടന്നു ഷുഗറും, ബി. പിയും കൂട്ടണ്ട കേട്ടോ, ഗുഡ് നൈറ്റ്‌.
പുറത്തിറങ്ങി വണ്ടി സ്റ്റാര്‍ട്ട്‌ ചെയ്യുന്നത് വരെ നോക്കി നിന്നു. പാവം, നല്ല വാശിക്കാരന്‍ ആണ്, വീട്ടില്‍ ഭാര്യയോട്‌ ഇടയ്ക്കു വഴക്കിട്ടാലും, കുറെ ദിവസങ്ങള്‍ സംസാരിക്കില്ല. ഫോണ്‍ ചെയ്തു മോളോട് മാത്രം സംസാരിച്ചു ഫോണ്‍ കട്ട്‌ ചെയ്യും. പിന്നെ മോള്‍ ആവും അവസാനം അവരുടെ പിണക്കം തീര്‍ക്കുന്നത്. എന്നാല്‍ വീട്ടില്‍ പിണങ്ങി ഇരിക്കുമ്പോള്‍ എനിക്ക് കൂടുതല്‍ ഫോണ്‍ വരും വെറുതെ എന്തെങ്കിലും സംസാരിക്കും. പരിചയപ്പെട്ടതിന്റെ ആദ്യ കുറെ കാലം എനിക്കത് മനസിലായിരുന്നില്ല. പിന്നെ ആണ് മനസിലായത് അവിടത്തെ പിണക്കത്തിന്റെ ടെന്‍ഷന്‍ തീര്‍ക്കാന്‍ വേണ്ടി ആണ് എന്നെ വിളിക്കുന്നത്‌ എന്ന്.
മകളോടുള്ള സ്നേഹത്തില്‍ സഹോദരിയെ പോലും ഉപേക്ഷിക്കാന്‍ തയ്യാറാകുന്ന ഒരു അച്ഛന്‍, മകനോടുള്ള സ്നേഹത്താല്‍ സഹോദരന്റെ മകളെ ബലിയാടാക്കാന്‍ ശ്രമിക്കുന്നൊരു അമ്മ. ആരാണ് ജയിച്ചത്‌, കാത്തിരുന്നു കാണാം.
Posted by Sajeed Noohkhan at 23:14 1 comment:
Monday, 1 November 2010
veendumoru thanal maram - 2
ചോദ്യം എന്നോടാണ് എന്ന് മനസിലാകി കമ്പ്യൂട്ടര്‍ സ്ക്രീനില്‍ നിന്നും മാറി ചോദിച്ച ആളിന്റെ മുഖത്തേക്ക് നോക്കി.
ഇവിടെ കടകള്‍ വാടകയ്ക്ക് കൊടുക്കുന്നുണ്ടല്ലോ? അതിനു ആരെ കാണണം?
നേരെ പോയിട്ട് വലതു വശത്ത് രേണ്ടാമത്തെ ഓഫീസ് അവിടെ ആണ് അതിന്‍റെ ആളുകള്‍ ഉള്ളത്.
അയാളെ നോക്കി ഒന്ന് ചിരിച്ചിട്ട് പിന്നെയും സ്ക്രീനിലേക്ക് മുഖം തിരിച്ചു. ഇന്റര്‍നെറ്റ്‌ എന്ന വിസ്മയ ലോകത്തില്‍ കണ്ണുകള്‍ പായിച്ചു. നന്മയുടെയും, തിന്മയുടെയും തുല്യ പ്രതിരൂപം. എല്ലാറ്റിലും നല്ലതും ചീത്തയും ഉണ്ട് എന്നാലും കൂടുതല്‍ അതിന്‍റെ തിന്മകളെ ആവും മനുഷ്യന്‍ എടുക്കുക. ഇന്റര്‍നെറ്റ്‌ നോക്കി എന്തൊക്കെയോ ചിന്തിച്ചു ഇരുന്നപ്പോള്‍ വീണ്ടും ശബ്ദം കേട്ടു.
നേരത്തെ വന്ന ആള് തന്നെ.
ആഹാ, കണ്ടോ, എന്ത് പറഞ്ഞു, ശരിയായോ?
ഉവ്വ്, ഡോകുമെന്റ്സ് കൊണ്ട് വരാന്‍ പറഞ്ഞിട്ടുണ്ട്.
ഊം, നന്നായി. എന്നാല്‍ അടുത്ത് വേറെ ആരെങ്കിലും വരുന്നതിനു മുന്‍പ് അതോകെ കൊണ്ട് കൊടുക്ക്‌ ശേരിയാകും.
എന്താ പേര്, നാട്ടില്‍ എവിടെയാ.
മലയാളികള്‍ തമ്മില്‍ കണ്ടു മുട്ടിയാല്‍ ചോദിക്കാറുള്ള സ്ഥിരം ചോദ്യമാണ് അത്. എന്തെ ഇതുവരെ അത് വന്നില്ല എന്ന് ആലോചിച്ചിരുന്നു. പ്രവാസിക്ക് നാട് മാത്രമല്ല പലപ്പോഴും പേരും അന്യമായി പോകാറുണ്ട്. ഇവിടത്തെ അറബികളും മറ്റു രാജ്യക്കാരും പലപ്പോഴും ആ പേരിന്റെ ഉച്ചാരണം തെറ്റിച്ചാവും പറയുക. അടുത്തറിയാവുന്ന മലപ്പുറത്തെ ഒരു ഇക്കയുണ്ട്‌ ഇവിടെ. ആളിന്റെ പേര് കെ. വീ.അലി അതായത്  കണ്ടിയില്‍ വളപ്പില്‍ അലി. അലിയിക്കയുടെ ഐ.ഡി. കാര്‍ഡ്‌ അടിച്ചു വന്നപ്പോള്‍ എല്ലാവരും ഒന്ന് ഞെട്ടി. കണ്ടിയില്‍ എന്ന വാക്കിനു ഇംഗ്ലീഷില്‍ കെ. എ. എന്നാണ് ആരംഭിക്കുന്നത് പക്ഷേ അവര്‍ കാര്‍ഡ്‌ അടിച്ചു കൊടുത്തത് കെ. യു. എന്നാണ്. എന്തായാലും വിസ പുതുക്കുന്നതുവരെ അറിയാവുന്നവര്‍ ആരെങ്കിലും ചോദിച്ചാല്‍ കാണിക്കാതെ നടക്കുമായിരുന്നു പാവം.
പേരും, സ്ഥലവും പറഞ്ഞതും അയാള് വീണ്ടും സംസാരിക്കാന്‍ തുടങ്ങി.
എന്‍റെ പേര് രാജേന്ദ്രന്‍. രാജന്‍ എന്ന് എല്ലാവരും വിളിക്കും. നാട്ടില്‍ വയനാട് ആണ്.
എന്തെങ്കിലും ചോദിക്കണം എന്ന് കരുതി ചോദിച്ചു.
എവിടെയാ പണി, വീട്ടില്‍ ആരൊക്കെയുണ്ട്?
കല്യാണം കഴിച്ചതാണോ എന്ന് ചോദിച്ചില്ല  കാരണം പ്രായമുള്ള ആളാണ്. അത് കൊണ്ട് തന്നെ വീട്ടില്‍ ആരോകെ ഉണ്ട് എന്ന പൊതുവായ ചോദ്യത്തില്‍ ഒതുക്കി.
ഭാര്യയും, ഒരു മകളും, അവള്‍ ഇപ്പോള്‍ പ്ലസ്‌ ടു പഠിക്കുന്നു. അല്‍ റയ്യാന്‍ പെട്രോള്‍ ബങ്കില്‍ കാഷ്യര്‍ ആണ് പണി അതാണ് ഏങ്കിലും സ്പോന്സരുടെ കുറെ കാര്യങ്ങളുടെ മേല്‍ നോട്ടം ഉണ്ട് അത് കൊണ്ട് കൂടുതല്‍ സമയം പുറത്തായിരിക്കും. ഇയാള്‍ കല്യാണം കഴിച്ചതാണോ, ഫാമിലി ഇവിടെ ഉണ്ടോ?
അതേ, ഭാര്യ നാട്ടില്‍ ആണ്, കുട്ടികള്‍ ആയിട്ടില്ല.
പിന്നെയും കുറെ നേരം എന്തൊക്കെയോ സംസാരിച്ചു. ഒരേ നാട്ടുകാര്‍ അന്യ നാട്ടില്‍ അവിചാരിതമായി കണ്ടു മുട്ടുമ്പോള്‍ ഒരു തരം ഉത്സാഹമാണ്. നാട്ടില്‍ കിലോമീറ്ററുകള്‍ അകലെ ആണെങ്കിലും ഇവിടെ വളരെ അടുത്ത്. ഒരു പക്ഷേ വിങ്ങലുകള്‍ നിറഞ്ഞ മനസുമായി ജീവിക്കുമ്പോള്‍ കിട്ടുന്ന ഒരു ആശ്വാസമായിരിക്കും അത്. പെട്ടെന്ന് പരിചയപ്പെടുന്ന ചില വിരുതന്മാര്‍ പറ്റിച്ചു കടന്നു കളയുന്ന കഥകളും കുറവല്ല. എന്നാലും സ്വന്തം നാട്ടുകാരോട് ആര്‍ക്കും വിരോധമില്ല. നല്ലൊരു സൌഹൃദം അവിടെ യാത്ര തുടങ്ങുകയായിരുന്നു. പിന്നെയും പല ആവശ്യങ്ങള്‍ക്കായി അവിടെ എത്തിയതും, ഫോണ്‍ വിളികളും ആ യാത്രയുടെ പാതകള്‍ സുഗമമാക്കി. പ്രായമുള്ള വ്യക്തി എന്ന നിലയില്‍ രാജേട്ടന്‍ എന്നാണ് വിളിച്ചിരുന്നത്‌. ഭാര്യയെയും ഒറ്റ മകളെയും ഒരു പാട് സ്നേഹിച്ചിരുന്ന വ്യക്തി. മിക്കവാറും പ്രവാസികള്‍ അങ്ങിനെ ആണ്. ഒരു കടല്‍ പോലെ വറ്റാത്ത കുടുംബ  സ്നേഹം മനസ്സില്‍ സൂക്ഷിക്കുന്നവര്‍. പങ്കിട്ടു തീര്‍ക്കാന്‍ കഴിയാതെ നെഞ്ച് പൊത്തി നടക്കാന്‍ വിധിക്കപെട്ടവര്‍. വിരഹവും വേദനയും മാത്രം എന്നും ജീവിതത്തിലെ കണക്കു പുസ്തകത്തില്‍ ബാക്കി ആകുന്നവര്‍.
ലീവിന്റെ കാര്യത്തില്‍ രാജേട്ടന്‍ ഭാഗ്യവാന്‍ ആയിരുന്നു. പെട്രോള്‍ ബങ്ക് ഉള്‍പെടെ കുറെ സ്ഥാപനങ്ങളുടെ മേല്‍നോട്ടം ഉണ്ടായിരുന്നത് കൊണ്ട് തുടര്‍ച്ചയായി മാസങ്ങള്‍ നീണ്ടു നില്‍ക്കുന്ന ലീവിന് പകരം രേണ്ടോ മൂന്നോ മാസങ്ങള്‍ കൂടുമ്പോള്‍ പത്തോ പതിനഞ്ചോ ദിവസത്തെ ലീവ് കിട്ടുമായിരുന്നു. നാട്ടില്‍ പോയി വരുമ്പോള്‍ അന്ന് തന്നെ എന്നെ കാണാന്‍ വരും എനിക്കും ഉണ്ടാകും കുറെ പലഹാരങ്ങള്‍. ലീവിന്റെ കാര്യത്തില്‍ മാത്രമല്ല വരുമാനത്തിലും തരക്കേടില്ലാത്ത ആളായിരുന്നു രാജേട്ടന്‍. ശമ്പളം കുറവായിരുന്നു എന്നാലും സാധനങ്ങള്‍ വാങ്ങുന്നതിലും മറ്റും കിട്ടുന്ന കമ്മീഷന്‍ അതിനെക്കാള്‍ കൂടുതല്‍ ആയിരുന്നു. അത് ഇവിടെ ചിലര്‍ക് മാത്രം കിട്ടുന്ന ഒരു ഭാഗ്യമാണ്. തെറ്റാണോ എന്ന് ചോദിച്ചാല്‍ ചിലര്‍ അത് തെറ്റെന്നും ചിലര്‍ അതില്‍ ശെരി ഉണ്ടെന്നും പറയും. എല്ലാറ്റിലും വ്യത്യസ്ത അഭിപ്രായക്കാര്‍ എന്നും ഉണ്ടാവുമല്ലോ. എനിക്കതില്‍ തെറ്റൊന്നും തോന്നിയിട്ടില്ല. ഒന്നും മോഷ്ടിക്കുന്നില്ല. ഏതെങ്കിലും ഒരു കടയില്‍ സ്ഥിരമായി സാദനങ്ങള്‍ വാങ്ങാനായി അവര്‍ നല്‍കുന്ന ഒരു പാരിതോഷികം. ലക്ഷക്കണക്കിന്‌ റിയാലിന്റെ സാധനങ്ങള്‍ വന്ഗുമ്പോള്‍ ചില ആയിരങ്ങള്‍ പോക്കറ്റില്‍ ആവും. അത് ഇന്ത്യന്‍ രൂപയിലേക്ക് മാറ്റുമ്പോള്‍ ചിലപ്പോള്‍ ലക്ഷങ്ങള്‍ ആവും. അതില്‍ എന്താണ് തെറ്റ്. ഇവിടെ വരുന്ന പ്രവാസികള്‍ പലരുടെയും സ്വപ്നം അത് തന്നെ ആണ്. ഷുഗറും, പ്രഷറും, കൂടപ്പിറപ്പുകള്‍ ആകുന്നതിനു മുന്‍പ് കിട്ടാവുന്നിടത്തോളം വാരി കൂട്ടി നാട് വിടുക. മുത്ത്‌ വാരാന്‍ കടലിന്റെ അടിയില്‍ പോകുന്നവന്‍ ഒറ്റ ശ്വാസത്തില്‍ എത്രത്തോളം വാരാന്‍ പറ്റുമോ അത് വാരി മുകളിലേക്ക് വരുന്നത് പോലെ. എല്ലാവര്ക്കും ആ ഭാഗ്യം കിട്ടി എന്ന് വരില്ല. ചിലര്‍ രക്ഷപ്പെടും, ചിലര്‍ ഇവിടെ തന്നെ ജീവിതം ഹോമിക്കും, മറ്റു ചിലര്‍ ഒന്നും കിട്ടാതെ മടങ്ങി പോകും. ഒരു തരം ലോട്ടറി ആണ് പ്രവാസ ജീവിതം. ചിലര്‍ക്ക് ഒന്നാം സമ്മാനം, ചിലര്‍ക്ക് ചെറിയ സമ്മാനങ്ങള്‍, ചിലര്‍ക് ടിക്കറ്റ്‌ കാശ് നഷ്ടം.
ഒരു ചാണ്‍ വയറിനു വേണ്ടി എന്ന രീതിയൊക്കെ ഇന്ന് പോയി. വയറു മാത്രമല്ല. അത്യാവശ്യം ആഡംബരവും എല്ലാവര്ക്കും വേണം.
രാജേട്ടന്‍ വന്നിട്ട് എത്ര വര്‍ഷമായി?
ഞാന്‍ ഇരുപത്തി മൂന്നു വര്‍ഷം തികച്ചു, ഇപ്പോള്‍ ഇരുപത്തിനാലില്‍ നില്കുന്നു.
അപ്പോള്‍ ജീവിതത്തിന്റെ നല്ല പ്രായം ഇവിടെ തീര്‍ന്നു അല്ലെ?
അതേ, എന്നാലും വലിയ കുഴപ്പമില്ലെടാ, എല്ലാം ഒരു വിധം ശെരിയാക്കി, ഇനി മോളുടെ പഠിത്തം കഴിഞ്ഞാല്‍ മതിയാക്കി നാട്ടില്‍ ചെന്നു ജീവിക്കണം, പിന്നെ അവളെ ആരുടെ ഏങ്കിലും കയ്കളില്‍ ഏല്പിച്ചു വിശ്രമിക്കണം.
ഊം, എന്നൊന്ന് മൂളി. എല്ലാ പ്രവാസികളുടെയും സ്വപ്നമാണ് അത്. എന്തെങ്കിലും കുറച്ചു ഉണ്ടാക്കിയതിനു ശേഷം നാട്ടില്‍ പോയി ഒരു വിശ്രമം. കടല്‍ക്കരയില്‍ നിന്നു മറു വശത്തേക്ക് നോക്കുമ്പോള്‍ അക്കരെ വളരെ അടുത്താണ് എന്ന് തോന്നും. പക്ഷേ അതിനു എത്രയോ ദൂരമുണ്ട്. മറ്റുള്ളവര്‍ക്ക് വേണ്ടി മാത്രം ജീവിക്കുന്ന പ്രവാസിയുടെ ദുഃഖം ആരും അറിയാറില്ല. അവന്‍റെ സ്വപ്‌നങ്ങള്‍ എന്നും ആകാശത്തിലെ നക്ഷത്രങ്ങള്‍ പോലെയാണ്. തിളക്കമുണ്ടാവും പക്ഷേ തൊടാന്‍ കഴിയില്ല. മരണം, വിവാഹം, കുഞ്ഞു ജനിക്കള്‍, പിറന്നാള്‍, ആഘോഷങ്ങള്‍ എന്ന് വേണ്ടാ നല്ലതും ജീവിതത്തിലെ സന്തോഷങ്ങളും, വിഷമങ്ങളും ഒറ്റയ്ക്ക്  ചിന്തിച്ചു കഴിയുന്നവര്‍.
രാജേട്ടന്റെ സ്വപ്‌നങ്ങള്‍ പൂവണിഞ്ഞോ? അതോ ജീവിതത്തിലെ ഏതെങ്കിലും ഒരു കൊടും കാറ്റു ആ സ്വപ്നങ്ങളെ കൊഴിച്ചു കടന്നു കളഞ്ഞോ?
Posted by Sajeed Noohkhan at 08:50 No comments:
Newer Posts Older Posts Home
Subscribe to: Posts (Atom)
View my complete profile
Veendumoru thanal maram - 3
veendumoru thanal maram - 2
Feedjit Live Blog Stats
Feedjit Live Blog Stats
Ethereal template. Powered by Blogger.